เสร็จจากร้าน iron chef cafe เราก้อมาหาขนมอร่อยๆทานต่อกันที่ white shuffle อีกร้านน้องใหม่ที่ขยายสาขามาจาก Rain hill ซึ่งเมนูของทั้งสองสาขาจะเหมือนกัน คือ เป็นอาหารฝรั่งแนว comfort food ที่มีทั้ง all day brunch อาหารทานเล่น ซุป สลัด พาสต้า จานหลัก ของหวาน ซึ่งแม้เมนูอาจจะดูมีไม่มาก แต่รสชาติอร่อยถูกปาก และหน้าตาน่าทานไม่แพ้ร้านอื่นๆเลยค่ะ

การบริการ
ต้องขอให้ห้าดาวกับการบริการเลยค่ะ เพราะพนง.ทุกคนมารยาทดีมากๆ พูดจาสุภาพเรียบร้อย ยกมือไหว้ทั้งตอนเดินเข้ามาและตอนทานเสร็จ ตอนมารับออเดอร์และตอนพูดกับเราก้อนั่งคุกเข่าตลอด ถามอะไรก้อไม่มีปัญหาเหมือนร้านที่ไปทานมาก่อนหน้า ???? แถมพอรู้ว่าเราเพิ่งมาครั้งแรก ยังมีน้ำผลไม้สกัดเย็นสูตรเฉพาะของทางร้านมาให้ชิมด้วยค่ะ ????

เมนูที่สั่ง
- granola yogurt เป็นกราโนล่าโฮมเมดกรุบกรอบผสมผลไม้อบแห้ง ทานคู่โยเกิร์ตรสธรรมชาติออกหวานนิดๆ และผลไม้สดหลากชนิดซึ่งใส่แยกมาในถ้วยหน้าตาน่าทาน

- butter milk pancake เป็นแพนเค้กเนื้อบางนุ่ม 2 ชิ้น ทานคู่ผลไม้สด ซอสเสาวรส เมเปิ้ลไซรัป และถั่วต่างๆทั้ง พีแคน อัลมอนด์ เฮเซลนัท โดยปกติเมนูนี้จะมีมาสคาโปเน่ครีมด้วย แต่หมดพอดีเลยขอเปลี่ยนเป็นไอศครีมวนิลลาแทนค่ะ

- french toast ขนมปังแผ่นใหญ่หนานุ่ม 1 แผ่น ชุบไข่ให้ชุ่มพอประมาณแล้วนำไปทอดให้ผิวนอกกรอบนิดๆด้านในนุ่ม เสิร์ฟมาพร้อมเบคอนทอดกรอบ ผลไม้สด เมเปิ้ลไซรัป และครีมอะไรซักอย่างซึ่งขอเปลี่ยนเป็นไอศครีมแทนค่ะ

และก่อนอาหารจะมาเสิร์ฟก้อจะมีครัวซองต์โฮมเมดอบร้อน กรอบนอกนุ่มใน พร้อมเนยและแยมเป็น complimentary ให้ทุกโต๊ะ แถมพอทานไม่หมดยังห่อกลับบ้านให้ โดยที่ไม่ได้ขอด้วยนะคะ

สรุป โดยรวมประทับใจทั้งบรรยากาศ รสชาติอาหาร และการบริการที่ได้รับในครั้งนี้จนต้องขอให้ห้าดาวนะคะ ถ้ามีโอกาสต้องกลับไปลองเมนูอื่นอีกแน่นอนค่ะ

แต่ยังไงก้อถือเป็นประสบการณ์และความคิดเห็นส่วนตัวนะคะ ต้องขออภัยไว้ก่อนถ้าใครมาแล้วไม่เจอแบบเดียวกันค่ะ



